ธปท.ชี้ปีหน้าเงินทุนไหลเข้าชะลอลง
ธปท.คาดเศรษฐกิจโลกปีหน้าสมดุลขึ้น ตะวันตกและเอเชียกลับมาโตใกล้เคียงกัน ดอกเบี้ยต่างกันน้อยลง ส่งผลให้เงินทุนไหลเข้าไทยชะลอลงด้วย&nbsp;
27 เม.ย. 2554

ธปท.คาดเศรษฐกิจโลกปีหน้าสมดุลขึ้น ตะวันตกและเอเชียกลับมาโตใกล้เคียงกัน ดอกเบี้ยต่างกันน้อยลง ส่งผลให้เงินทุนไหลเข้าไทยชะลอลงด้วย  
นางอัจนา ไวความดี รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) กล่าวในงานสัมนา"ทิศทางเศรษฐกิจไทยกับวิกฤติการณ์โลก" ของธนาคารทหารไทย ว่า ถึงแม้ว่าปีนี้เศรษฐกิจโลกจะเผชิญปัจจัยเสี่ยงและมีความไม่แน่นอนอยู่มาก ก็ยังเชื่อว่าจะเติบโตได้ต่อเนื่องในระดับที่ดีอย่างที่กองทุนการเงินระหว่างประเทศ(ไอเอ็มเอฟ)คาดไว้ที่4.5%ในปีนี้และปีหน้าก็จะใกล้เคียงกัน เช่นเดียวกับเศรษฐกิจไทยที่น่าจะโตได้ดี แม้จะเผชิญปัญหาเงินเฟ้อและเงินทุนผันผวนที่เจอกันทั่วโลก  
"แต่เราก็ยังมั่นใจว่าปีนี้เราจะโตได้ และเชื่อว่าปีหน้าปัญหาต่างๆจะคลี่คลายลง เศรษฐกิจกลุ่มประเทศสหรัฐ ยุโรป จะโตในระดับใกล้เคียงกับภูมิภาคเอเชียและไทยมากขึ้น ดอกเบี้ยก็จะต่างกันน้อยลง ส่งผลให้เงินทุนไหลเข้าไทยและภูมิภาคนี้ผันผวนน้อยลง ชะลอลงด้วย"อัจนากล่าว 
นางอัจนา กล่าวว่า ขณะนี้ไทยไม่มีแนวคิดใช้อัตราแลกเปลี่ยนดูแลเงินเฟ้อเหมือนจีน แต่หากการดำเนินการของจีนช่วยให้ค่าเงินของสกุลภูมิภาครวมทั้งค่าบาทแข็งค่าขึ้น และช่วยให้เงินเฟ้อลดลงได้ธปท.ก็ไม่มีปัญหาอะไร
ทั้งนี้ ภาวะเศรษฐกิจปีนี้น่าจะมีปัจจัยลบมากกว่าปัจจัยบวก มีโอกาสที่การขยายตัวจะไปในทิศทางต่ำลง อย่างไรก็ตามรายละเอียดการคาดการณ์เศรษฐกิจไทยปีนี้ว่าจะโตระดับใด รวมทั้งเงินเฟ้อเป็นอย่างไรธปท.จะมีการแถลงในช่วงบ่ายวันพรุ่งนี้